Näin sai alkunsa termi allit - Rehevän Alli Paasikiven allit sensuroitiin kuvista
Jokainen nainen tuntee termin allit. Läheskään kaikki eivät tiedä, minkälainen presidenttitason tarina termiin liittyy.
Nuoruudessaan teatterissa näytellyt Alli Paasikivi rakasti tulla nähdyksi. Se näkyi myös hänen asuvalinnoissaan. Väreinä rouva suosi punaista ja valkoista. Hän rakasti koristeellisia asuja, joita hankki myös ulkomaanmatkoiltaan. Mieltymys hihattomiin asuihin antoi sysäyksen episodille, jonka ansiosta puhutaan alleista, kun tarkoitetaan roikkuvia käsivarsia. IL-ARKISTO
Presidentti J.K. Paasikiven vaimo Alli Paasikivi ei pannut lainkaan pahakseen sitä, että hänestä kirjoitettiin lehdissä. Päin vastoin. Päivi Storgård kertoo kirjassaan Olet valaissut minun tietäni - Presidenttien puolisot, että rouva keräsi leikekirjaa itsestään ja Linnasta tuli herkästi palautetta, jos lehdissä julkaistut kuvat eivät miellyttäneet kuvien kohdetta.
Rouva Paasikivi rakasti näyttäviä, koristeellisia asuja ja hankki niitä Italiasta ja Ranskasta asti. Asuvalinnat ja presidentin puolisona olleessaan jo kypsään ikään ehtineen naisen olemus eivät aina osuneet täysin yksiin. Etenkin kun rehevämuotoinen rouva suosi usein hihattomia iltapukuja.
Vuonna 1953 maan ykkösnainen ikuistettiin tanssimassa hihattomassa iltapuvussa. Kuvan nähtyään rouva hermostui. Hänen vaatimuksestaan lehdessä retusoitiin kuvaa käsin kaventamalla rouva Paasikiven käsivartta. Episodi oli pienimuotoinen skandaali.
Jokainen tuntee termin allit. Etenkään nuorempi polvi ei tunne sanan alkuperää. ERIIKA AHOPELTO